Tommy Nilsson

Erik Tommy Nilsson (født 11. mars 1960 i Solna i Sverige) er en svensk sanger, låtskriver og stemmeskuespiller. Han er kjent for sine pop- og rockeballader, blant andre «Öppna din dörr» som ble årets låt på Svensktoppen i 1994, og som nådde norske VG-lista i 2006. Nilsson startet sin karriere i heavy metal-bandet Horizont sent i slutten av 1970-årene, og slo gjennom som soloartist i 1987 med sangen «Allt som jag känner». Han vant svenske Melodifestivalen i 1989 med «En dag» og representerte Sverige i Eurovision Song Contest 1989, der sangen endte på fjerdeplass.

Bakgrunn 
På slutten av 1970-årene var Nilsson vokalist i det svenske heavy metal-bandet Horizont. Bandet ga ut to album, men den franske produsenten Yves Accary oppdaget Nilsson og signerte ham til et fransk plateselskap. I 1981 fikk Nilsson sin første store hit i Frankrike med sangen «No Way No How». Singelen solgte over én million eksemplarer og det påfølgende albumet med samme navn solgte i  eksemplarer. Albumet inneholdt både diskolåter og ballader.

Oppfølgeralbumet ble sluppet i 1982, og der var sangene skrevet av Tommy Nilsson og Alex R. Contanstinos. Dette var et rockealbum, spilt inn i Stockholm og Los Angeles, men albumet solgte ikke like godt som debutalbumet året før. Han fikk også tilbud om å bli vokalist i gruppen Toto, men takket nei for å komme nærmere familien og Sverige. Etter to år med pendling mellom Frankrike og USA, valgte Nilsson å flytte tilbake til Sverige.

Solokarriere 

Tilbake i hjemlandet ble Nilsson med i metalbandet Easy Action, og gruppen ga ut to album før bandmedlemmene gikk hver til sitt. I 1987 fikk Nilsson sitt sologjennombrudd i Sverige med sangen «Allt som jag känner», en duett med Tone Norum. To år senere vant han svenske Melodifestivalen med rockeballaden «En dag», som endte på fjerdeplass i Eurovision Song Contest 1989 i Lausanne. I 1988 ble han kåret til beste svenske mannlige artist, og i 1990 mottok han gullplate for albumet Follow the Road.

Siden har han hatt en rekke suksessrike singler og album i Sverige, der særlig «Öppna din dörr» fra 1994 fikk stor suksess i både Sverige og Norge. Sangen toppet Svensktoppen og nådde en tiendeplass på VG-lista, samtidig som den er blitt en gjenganger på radioprogrammer som blant andre norske Nattønsket. I perioden 1993–2013 var sangen den 27. mest spilte på P4 Radio Hele Norge.

Scene og film 
I 1997 spilte Tommy Nilsson sammen med Mary Wilson fra The Supremes i showet Supreme Soul, som handlet om en svart sanger som kommer til Sverige for å gjøre show med en hvit sanger. Showet besto av musikk og humoristiske skråblikk på kulturforskjellene mellom Sverige og USA. I 2001 ga han ut samlealbumet En samling 1981–2001 som solgte til platina i Sverige. Han har også hatt et utstrakt samarbeid med Sveriges Television og hatt roller i flere skuespill. I 2005 nådde albumet Tiden före nu andreplass på den svenske albumlisten.

Nilsson deltok på nytt i Melodifestivalen i 2007 med kraftballaden «Jag tror på människan». Han deltok i første semifinale i Jönköping 3. februar 2007 og kvalifiserte seg til finalen i Stockholm. Der endte sangen sist uten et eneste poeng fra hverken juryer eller seere. Tross sisteplassen i konkurransen nådde «Jag tror på människan» en niendeplass på Svensktoppen.

Sangeren har også medvirket på en rekke teater- og musikaloppsetninger, blant annet i rollen som Kaptein von Trapp i musikalen The Sound of Music som gikk i Stockholm høsten 2007 og våren 2008. Han har også dubbet en rekke figurer og roller i tegnefilmer og serier som Top Cat, Batman: The Animated Series, The Busy World of Richard Scarry, og han hadde stemmen til karakteren John Smith i Pocahontas.

I 2016 var han en av artistene som deltok i TV4s Så mycket bättre, den svenske versjonen av Hver gang vi møtes. I etterkant av programmet slapp han også albumet Samma människa, med en blanding av tidligere og nye låter. I 2018 deltok han også i Stjärnornas stjärna på TV4, et konsept som tilsvarer NRKs Stjernekamp.

Privatliv 
Nilsson har vært gift med den svenske skuespilleren Malin Berghagen, som han har to barn med. Siden 2008 har han vært samboer med musikalartisten Linda Olsson som han fikk en sønn med i 2012. Tommy Nilsson har totalt fem barn med fire forskjellige kvinner.

Han også vært åpen om sitt tidligere alkoholmisbruk, men har vært edru siden 2010.

Diskografi

Album 

 Studioalbum

 Samlealbum

 Andre album

 2010: I år är julen min (julealbum)

Singler 

 Andre singler

 1981: «In the Mean Meantimes» / «No Way No How»
 1981: «Radio Me»
 1987: «My Summer With You» (med Tone Norum)
 1990: «Too Many Expectations»
 1990: «Looking Through the Eyes of a Child»
 1990: «Don't Walk Away»
 1991: «Long Lasting Love»
 1994: «En kvinnas man»
 1994: «Lämnar du mig»
 1994: «Marianne»
 1996: «Om jag är den du vill ha»
 1996: «Å så nära»
 1996: «Du är för mig»
 1999: «Din skugga på mitt täcke»
 2001: «När du är här»
 2002: «Nu är tid att leva» (med Åsa Jinder)
 2005: «Amelia»
 2005: «Allt ditt hjärta är»
 2006: «Vi brann»
 2016: «Håll mitt hjärta hårt» (med Patrik Isaksson og Uno Svenningsson som trioen Patrik, Tommy & Uno (Melodifestivalen 2016) 
 2016: «My Love Is Not Blind»
 2016: «Det sitter i dig»
 2017: «Tolkningarna»
 2018: «Om du ser mig»

Referanser

Eksterne lenker 
 
 
 

Svenske sangere
Svenske skuespillere
Personer fra Solna kommun
Deltakere i Melodifestivalen
Deltakere i Eurovision Song Contest